钦定古今图书集成/明伦汇编/官常典/第101卷 > 福恭王常洵
## 钦定古今图书集成/明伦汇编/官常典/第101卷 > 福恭王常洵

按《明外史》本传：“福恭王常洵，神宗第三子，母郑贵妃
最幸。初，王皇后无子，王妃子光宗最长，常洵次之。贵
妃谋夺嫡，帝为不立太子。十馀年间，廷臣坐争国本，
窜谪者相踵。其后帝上畏太后，下迫廷臣言，二十九
年始册立东宫，而封常洵为福王。婚费三十万，营洛
阳邸第二十八万，十倍常制。廷臣请王之国者数十
百”，奏置弗省。至四十二年，始令常洵就封洛阳。当是
时，海内全盛，帝所遣税使、矿使数十人，月有奉，日有
进，明珠异宝，文毳锦绮山积，他搜括赢羡亿万计。贵
妃斥十之九，以资常洵之藩。时出宫门，召还数四，期
以三岁一入朝。下诏赐庄田四万顷，所司争之，力得
减半。中州腴土不足，取山东、湖广田益之。又奏乞故
大学士张居正所没产及江都至太平沿江荻洲杂
税，并四川盐井榷茶银以自益。伴读、承奉诸官假履
亩为名，乘传出入河南、北齐、楚间，所至骚动。又请淮
盐千三百引，设店洛阳，与民市中。使至淮、扬，支盐干
没，要求辄数倍。而中州旧食河东盐，以改食淮盐，故
禁，非王肆所出不得鬻，晋引遏不行，九边军饷由此
绌。廷臣请改给王盐于河东，且无与民市，帝卒弗听。
帝深居久，群臣章奏率寝遏。独福藩信使通籍中左
门，一日数请，朝上，夕报可。四方奸人亡命，探风旨走，
利如骛，闵不畏死。张差、庞保、刘成之变，缘是而生。及
崇祯时，常洵属尊，地近，帝尊礼之。而常洵日闭阁饮
醇酒，所好惟妇女倡乐。秦中流贼起，河南大旱蝗，人
相食，民间籍籍，谓先帝耗天下以肥王，洛阳富于大
内。援兵过洛者，喧言：“王府金钱百万，而令吾辈枵腹
死贼手。”南京兵部尚书吕维祺在城中，闻之惧，以利
害告常洵，常洵不为意。十三年，李自成陷永宁、宜阳。
十四年正月壬寅朔，参政王引昌率里居士大夫警
备。总兵王绍禹，副将刘见义、罗泰各引兵至洛。常洵
召三将入，赐宴加礼。戊午，绍禹兵入城。庚申，贼大至，
攻城。常洵出千金募士，缒而出，用矛入贼营，贼稍却。
辛酉夜半，绍禹亲军从城上呼，贼，相笑诺，挥刀杀守
堞者，烧城楼，开北门纳贼。常洵缒城出，匿迎恩寺。翌
日，贼迹而执之，遂遇害。两承奉伏常洵尸哭，贼捽之
去。承奉呼曰：“王死，某不愿生，乞一棺收王骨，虀粉，无所恨。”贼义而许之。桐棺一寸，载以断车，两人即其旁
自缢。王妃邹氏及世子由崧脱走河北，贼火王宫，三
日不绝。事闻，帝震悼，辍朝三日，令河南有司改殡，具
吊襚。十六年，由崧袭封。明年四月，凤阳总督马士英
迎至南京，建号“弘光。”遂上常洵谥曰“贞纯肃哲圣敬
仁懿恭皇帝。”由崧事别载。